***Informare GDPR***

**28 Noiembrie 2018**

***ACTIMOB 2 RMPD ALTERNATIV - Activare şi mobilitate tineri NEETs***

Proiectul *ACTIMOB 2 ALTERNATIV – Activare şi mobilitate tineri NEETs* se adresează persoanelor cu vârsta între 16 şi 24 de ani care nu au loc de muncă şi nu urmează o formă de educaţie şi / sau formare profesională.

În perioada 2014 – 2018, Agenția Națională pentru Ocuparea Forței de Muncă (ANOFM) a acordat, prin intermediul agenţiilor judeţene pentru ocuparea forţei de muncă (AJOFM), sprijin financiar atât şomerilor NEETs înregistraţi care s-au angajat (prime de activare, de încadrare, de instalare), dar şi angajatorilor care au încadrat şomeri NEETs, tineri NEETs persoane cu handicap, tineri NEETs unici susţinători ai familiilor monoparentale, tineri NEETs şomeri de lungă durată, absolvenţi NEETs sau absolvenţi NEETs cu handicap.

Prin proiectul *ACTIMOB 2 RMPD ALTERNATIV – Activare şi mobilitate tineri NEETs*, ANOFM şi-a propus, pe de o parte, să recupereze din Fondul Social European (FSE) cheltuielile suportate din bugetul asigurărilor pentru şomaj pentru sprijinul acordat în perioada 2014 – 2018, iar pe de altă parte, să susţină aceste măsuri în continuare, până în anul 2021, din sursa financiară europeană menţionată.

În vederea verificării eligibilităţii acestor cheltuieli se impune transmiterea către Direcţia Generală Programe Capital Uman din cadrul Ministerului Fondurilor Europene a documentelor prevăzute în acest sens de legislaţia naţională şi comunitară şi, implicit, prelucrarea datelor cu caracter personal. Precizăm că această operaţiune se va realiza cu respectarea prevederilor Regulamentului (UE) 2016/679 privind protecţia persoanelor fizice în ceea ce priveşte prelucrarea datelor cu caracter personal şi libera circulaţie a acestor date şi de abrogare a Directivei 95/46/CE (Regulamentul general privind protecţia datelor).

În acest context, având în vedere prevederile regulamentului invocat, precum şi cele ale Legii nr. 190/2018 privind măsuri de punere în aplicare a Regulamentului (UE) 2016/679, ANOFM informează persoanele care au beneficiat anterior de sprijin financiar, cu privire la transmiterea datelor cu caracter personal către Direcţia Generală Programe Capital Uman din cadrul Ministerului Fondurilor Europene.

În ceea ce priveşte sprijinul acordat până în anul 2021, viitorii beneficiari ai măsurilor active acordate de ANOFM vor avea la dispoziţie un formular standard, Anexa 8 la “MANUALUL BENEFICIARULUI - PROGRAMUL OPERAȚIONAL CAPITAL UMAN 2014 – 2020” prin care vor fi informaţi cu privire la prelucrarea datelor cu caracter personal în conformitate cu dispoziţiile legale europene şi naţionale.

Proiectul *ACTIMOB 2 RMPD ALTERNATIV – Activare şi mobilitate tineri NEETs* este cofinanțat din Fondul Social European prin Programul Operațional Capital Uman 2014 – 2020, Axa prioritară 2 – Îmbunătățirea situației tinerilor din categoria NEETs, Obiectivul specific 2.1: Creșterea ocupării tinerilor NEETs șomeri cu vârsta între 16 - 24 ani, înregistrați la Serviciul Public de Ocupare, cu rezidența în regiunile eligibile (București-Ilfov, Nord-Est, Nord-Vest, Vest, Sud-Vest Oltenia).

Simona Ţiparu

Manager proiect

simona.tiparu@anofm.ro